section_heading: Opis
paragraph_text: Europska akademija u Banjoj Luci je osnovana 16. studenog 2005. od Banjalučke biskupije, a podupiru ju njemačka savezna fondacija „Okoliš DBU”, Fondacija Ludwig Windthorst i „Ludwig Windthorst Haus” – Socijalna akademija iz Njemačke. Ima četiri osnovna polja djelovanja: stvoreni svijet i njegova zaštita, privredna etika, odgoj i obrazovanje kao i aktualne društvene teme. U tom smislu Akademija želi kroz znanstveno-obrazovni rad doprijeti do što većeg broja ljudi i potaknuti ih, da promišljaju, ali i konkretno djeluju u svojoj sredini. Akademija želi biti otvoreni forum za susrete, te za kritički i ravnopravan dijalog o aktualnim pitanjima i životnim problemima ljudi, koji žele sudjelovati u zajedničkom traženju rješenja. Ona nastoji svojim radom doprinijeti oporavku poslijeratnog i još uvijek politički nestabilnog bosanskohercegovačkog društva. Da bi takvi napori donijeli i ploda potrebno je na različitim područjima buditi svijest o vizijama za budućnost i napredak. I, što je još bitnije, izaći iz usko određenih političkih kategorija i po uzoru na prirodu (rijeke i šume ne staju na državnim granicama) poticati regionalno povezivanje i izvangraničnu suradnju.